
Tisztelt Képviselő-testület!

 A magyar nemzeti értékekről és a hungarikumokról szóló 2012. évi XXX. törvény (a továbbiakban: Htv.) a települési önkormányzatok számára lehetőséget biztosít települési önkormányzat települési értéktárának , ill. Települési Értéktár Bizottság létrehozására. 

A magyar nemzeti értékek és a hungarikumok gondozásáról szóló114/2013. (IV. 16.) Kormány rendelet kimondja, hogy a rendelet hatálybalépésétől számított 60 napon belül az önkormányzatoknak döntést kell hozni arról, hogy kívánnak-e élni a települési értéktár létrehozásának lehetőségével. A helyi önkormányzat nemleges döntést is hozhat, és a döntését bármikor megváltoztathatja. 

A Htv. értelmében a magyar nemzeti értékek és azokon belül a hungarikumok megőrzendő és egyedülálló értékek; nemzeti örökségünket, a magyar kultúra évezredes értékeit, a magyarság szellemi és anyagi alkotásait, ember alkotta és természet adta értékeit átfogó értéktárban kell összesíteni; 

A törvény 1. § (1) bekezdésének j) pontja alapján nemzeti értéknek minősül „a magyar alkotótevékenységhez, termelési kultúrához, tudáshoz, hagyományokhoz, tájhoz és élővilághoz kapcsolódó, nemzetünk történelme, valamint a közelmúlt során felhalmozott és megőrzött minden szellemi és anyagi, természeti, közösségi érték, vagy termék, amely 

ja) hazai szempontból meghatározó jelentőségű, így nemzetünk - de legalább egy meghatározott tájegység lakossága - a magyarságra jellemzőnek és közismertnek fogad el, 

jb) jelentősen öregbíti hírnevünket, növelheti megbecsülésünket az Európai Unióban és szerte a világon, 

jc) hozzájárul új nemzedékek nemzeti hovatartozásának, magyarságtudatának kialakításához, megerősítéséhez”. 

A nemzeti értékek „csúcsán” a hungarikumok állnak, fogalmát a törvény 1. § (1) bekezdésének g) pontja határozza meg. 
Hungarikum: gyűjtőfogalom, amely egységes osztályozási, besorolási és nyilvántartási rendszerben olyan megkülönböztetésre, kiemelésre méltó értéket jelöl, amely a magyarságra jellemző tulajdonságával, egyediségével, különlegességével és minőségével a magyarság csúcsteljesítménye. Hungarikumok Gyűjteménye: a nemzeti értékek köréből a Hungarikum Bizottság (HB) által hungarikummá nyilvánított, valamint e törvény erejénél fogva hungarikumnak minősített nemzeti értékek gyűjteménye. 

A települési értéktár: a települési önkormányzat területén fellelhető nemzeti értékek adatait tartalmazó gyűjtemény; 

A települési önkormányzat Települési Értéktár Bizottságot hozhat létre, amely szervezi a településen fellelhető nemzeti értékek azonosítását, létrehozza a településen fellelhető nemzeti értékek adatait tartalmazó gyűjteményt, és megküldi azt a megyei értéktárba. 

A Települési Értéktár Bizottság létrehozásáról vagy a feladat ellátásával történő megbízásról az érintett települési önkormányzat a létrehozást, illetve a megbízást követő 30 napon belül tájékoztatja a HB-t. 

A megyei értéktárban elhelyezett nemzeti értékek adatait a Megyei Értéktár Bizottságok az értéktárba történő felvételt követő 8 napon belül megküldik a HB részére, mely összeállítja a Hungarikumok Gyűjteményét; gondoskodik róla, hogy a Magyar Értéktár az országmárka-stratégia szerves részét képezze. 

A 114/2013. (IV. 16.) Kormány rendelet megfogalmazza a nemzeti értékek szakterületenkénti kategóriáit, melyek a következők: agrár- és élelmiszergazdaság: egészség és életmód: gyógyvíz- és fürdőkultúra; épített környezet: amely elsődlegesen az egyéni és közösségi lét feltételeinek megteremtését szolgálja; ipari és műszaki megoldások, kulturális örökség; természeti környezet; turizmus és vendéglátás: a turizmus és a vendéglátás szellemi termékei és tárgyi javai, különösen a turisztikai attrakciók, szolgáltatások; a vendéglátó-ipari termékek, valamint a vendéglátás körébe tartozó étel- és italkészítési eljárások. 

A települési értéktár létesítésével kapcsolatos feladatok ellátására Települési Értéktár Bizottságot hozhat létre. A Bizottság legalább 3 tagból áll, szervezeti és működési szabályzatát a képviselő-testület határozza meg. 

A Bizottság félévente, legkésőbb a félévet követő hónap utolsó napjáig köteles beszámolni tevékenységéről az önkormányzat képviselő-testületének. 

A Bizottság munkájába bevonja a helyi, illetve megyei közművelődési feladatellátás országos módszertani intézményét, továbbá értékek gyűjtésével, megőrzésével, hasznosításával foglalkozó szakmai és civil szervezeteket. 

Az önkormányzat közigazgatási területén fellelhető, illetve az ott létrehozott nemzeti érték felvételét a települési értéktárba bárki írásban kezdeményezheti a polgármesterhez intézett beadványában. 

A javaslatnak tartalmazni kell: 

- a javaslattevő adatait 

- az értéktárban felvételre javasolt nemzeti érték adatait 

- az értéktárba felvételre javasolt nemzeti érték fényképét vagy audiovízuális dokumentációját 

- a nemzeti érték kritériumainak való megfelelést valószínűsíthető dokumentumokat, 

- valamint a szakértő, illetve szakmai vagy civil szervezet támogató vagy ajánló levelét. 

A kormányrendelet szerint az értéktár bizottság működéséhez és feladatainak ellátásához szükséges pénzügyi, tárgyi és ügyviteli feltételeket a helyi önkormányzat - az általa jóváhagyott éves munka- és pénzügyi tervre figyelemmel - maga biztosítja. 

Kérem a Tisztelt Képviselő-testületet az előterjesztés megvitatására, és a határozati javaslat elfogadására! 

H a t á r o z a t i   j a v a s l a t :

a települési értéktár létrehozásáról 
„A” változat
Mórágy Község Önkormányzata Képviselő-testülete a magyar nemzeti értékekről és a hungarikumokról szóló 2012. évi XXX. törvény, és a magyar nemzeti értékek és a hungarikumok gondozásáról szóló 114/2013. (IV.16.) kormányrendelet vonatkozó rendelkezései alapján élni kíván a települési értéktár létrehozásának lehetőségével. 

A Települési Értéktár Bizottság létrehozásáról, működésének szabályairól a 2013. szeptemberi ülésén fog dönteni. 

A képviselő-testület felkéri a jegyzőt, hogy az 1. pontban leírt döntéséről értesítse a megyei közgyűlés elnökét. 

Határidő:  azonnal. 

Felelős:    Bakó Józsefné jegyző 
Határozatról értesül: Tm.-i Közgyűlés elnöke
                                 irattár

„B” változat

Mórágy Község Önkormányzata Képviselő-testülete a magyar nemzeti értékekről és a hungarikumokról szóló 2012. évi XXX. törvény, és a magyar nemzeti értékek és a hungarikumok gondozásáról szóló 114/2013. (IV.16.) kormányrendelet vonatkozó rendelkezéseivel alapján a települési értéktár létrehozásának lehetőségével nem kíván élni.
Határidő: azonnal 

Felelős:    Bakó Józsefné  jegyző 

Határozatról értesül: Tm.-i Közgyűlés elnöke

                                 irattár

Mórágy,  2013. július 5
Bakó Józsefné
jegyző
